David Navara

David Navara (* 27. marec 1985, Praha) je súčasný český šachista patriaci do svetovej špičky. Zatiaľ najviac figuroval v rebríčku FIDE v októbri 2006, kedy bol na 13. mieste s Elo 2726.Oficiálny archív postavenia D. Navaru vo FIDE rebríčku

 Šachová kariéra 
Podľa svojich slov sa šach začal učiť v šiestich rokoch z učebníc. Už v roku 1993 vyhral vo svojej kategórii majstrovstá Českej republiky. O rýchly rast sa starali popredný šachoví tréneri Josef Přibyl, Luděk Pachman alebo Vlastimil Jansa. V juniorských kategóriách vybojoval niekoľko medailí zo svetových turnajov. V 14 rokoch získal titul medzinárodného majstra, veľmajstrom sa stal šesť dní pred svojimi 17. narodeninami. Už rok pred tým získal 7 bodov z 9 partií na majstrovstvách Európy družstiev.

V roku 2003 vyhral open turnaj Memoriál Akiba Rubinsteina v Polanica-Zdrój. Českou jednotkou sa stal 1. júla 2003, kedy tiež prekročil v Elo hranicu 2600 bodov a prvýkrát sa dostal do prvej stovky svetového rebríčka.

Na majstrovstvách Európy jednotlivcov v roku 2004 v Antalyi v Turecku obsadil ako štrnásty nasadený šieste miesto so 7,5 bodmi (+5-2=5) vrátane remízy s majstrom Európy Ivančukom.

V roku 2005 sa zúčastnil Svetového pohára FIDE, v ktorom ale vypadol v prvom kole s Predragom Nikolićom. V týchto rokoch dvakrát v rade zvíťazil v šachových majstrovstvách republiky.

Zažiaril na 37. šachovej olympiáde v Turíne v roku 2006, kde na prvej šachovnici proti najsilnejším svetovým hráčom vybojoval 8,5 bodu z 12 partií.

Na začiatku roka 2007 sa ako náhradník za Alexandra Morozeviča prvýkrát dostal do najsilnejšej skupiny superturnaja v holandskom Wijk aan Zee. Od tamojších usporiadateľov dostal prezývku Expres Navara, ktorú splnil hlavne v prvej časti turnaja. Nakoniec obsadil siedme miesto so 6,5 bodmi z 13 partií (+3-3=7) vrátane výhry nad exmajstrom sveta Ruslanom Ponomarjovom a dvoch cenných remíz čiernymi figúrami s majstrami sveta Kramnikom a Topalovom.

Jarné a letné mesiace ale pre Navaru priniesli značné straty, hlavne vinou zlých výsledkov v ligových súťažiach v Česku, Nemecku a Spojenom kráľovstve. Jeho Elo sa prepadlo na 2656 bodov. V auguste však dosiahol veľký úspech, keď zvíťazil v otvorenom turnaji v rapid šachu v Mainzi (v konkurencii napr. vtedajšej svetovej štvorky Ivančuka). Turnaj v predchádzajúcich rokoch slúžil ako kvalifikácia do súboja o titul majstra sveta v rapid šachu, organizovaných tiež v Mainzi. Navara získal 9,5 bodu z 11 partií.

V máji 2010 vyhral tretíkrát majstrovstvá ČR v šachu, ktoré sa hrali ako otvorený turnaj v Ostrave, ziskom 8,5 bodu z 9 partií a s dvojbodovým náskokom pred Tomášom Polákom.

V septembri 2011 zaujal na svetovom pohári hranom v Chanty-Mansijsku, keď v závere vyhranej partie ponúkol svojmu súperovi Ukrajincovi Mojsejenkovi remízu. Mojsejenko ho predtým v priebehu partie obvinil, že zavadil o kráľa, a teda by ním mal hrať. Na svojej požiadavke Mojsejenko netrval, však na konci partie prijal návrh remízy, ktorý Navara urobil, aby neboli špekulácie, že zvíťazil nečestne. Obaja dostali za športové správanie zvláštnu cenu od guvernérky Chantymansijského autonómneho okruhu Natalije Komarovej.

Navara tiež zohral niekoľko oddelených zápasov, v Prahe napríklad remizoval v roku 2005 s Anatolijom Karpovom 1:1 (+0-0=2) a v roku 2006 s Borisom Gelfandom 2:2 (+1-1=2). V roku 2008 prehral v rapid zápase s Kramnikom v Prahe 2,5:5,5 (+1-4=3), v roku 2010 s Judit Polgárovou v Prahe 2:6 (+1-5=2).

V septembri 2011 zmenil materský klub, keď prestúpil z Prahy do prvoligového šachového klubu v Novom Bore.

Úspechom skončili Majstrovstvá ČR v šachu 2013, kedy vyhral s veľkým náskokom 2,5 bodu a performancia 2878 Elo.

 Najväčšie úspechy 
 6. miesto na európskom šampionáte 2004
 8,5 bodu z 12 partií na prvej šachovnici počas 37. šachovej olympiády v roku 2006
 7. miesto na prestížnom turnaji vo Wijk aan Zee 2007 prezývanom šachový Wimbledon (kde sa mu podarilo zvíťaziť v partii nad neskorším majstrom sveta Magnusom Carlsenom)David Navara změří síly s Magnusem CarlsenemZpravodajský pořad České televize V šachu, 5. února 2016

 Súkromný život 
Od roku 2004 študoval odbor logika na Filozofickej fakulte Karlovej univerzity v Prahe, ktorú ukončil v roku 2010 (Mgr., diplomová práca: Protokolární a pozorovací věty). Je veriaci kresťan, pokrstený v Českobratskej cirkvi evanjelickej.Bůh není šachista - liben.evangnet.cz

 Referencie 

 Iné projekty 

 Externé odkazy 
 Autobiografia na stránkach jeho otca - naposledy aktualizované v roku 2005
 Osobná karta na stránkach Svetovej šachovej federácie

Kategória:Šachoví veľmajstri
Kategória:Českí šachisti
Kategória:Osobnosti z Prahy